Š T A T Ú T
PODPREDSEDU VLÁDY SLOVENSKEJ REPUBLIKY
PRE ĽUDSKÉ PRÁVA A NÁRODNOSTNÉ MENŠINY
Článok 1
Základné ustanovenia
1)	Štatút podpredsedu vlády Slovenskej republiky pre ľudské práva a národnostné menšiny (ďalej len „štatút“) sa vydáva na základe zákona a podrobnejšie vymedzuje pôsobnosť a úlohy podpredsedu vlády Slovenskej republiky, pre ľudské práva a národnostné menšiny, ustanovuje vzťahy k Úradu vlády Slovenskej republiky (ďalej len „úrad vlády“), ministerstvám, ostatným ústredným orgánom štátnej správy a ďalším orgánom a inštitúciám.
2)	Podpredseda vlády Slovenskej republiky pre ľudské práva a národnostné menšiny (ďalej len „podpredseda vlády“) je podľa zákona podpredseda vlády Slovenskej republiky, ktorý neriadi ministerstvo.
3)	Podpredseda vlády sa pri plnení svojich úloh riadi Ústavou Slovenskej republiky, ústavnými zákonmi, právne záväznými aktmi Európskej únie, medzinárodnými zmluvami, ktorými je Slovenská republika viazaná, zákonmi a ďalšími všeobecne záväznými právnymi predpismi, uzneseniami vlády Slovenskej republiky (ďalej len „vláda“), plánom práce vlády, plánom legislatívnych úloh vlády a štatútom.
Článok 2
Pôsobnosť podpredsedu vlády 
1)	Podpredseda vlády usmerňuje a koordinuje plnenie úloh a dbá o presadzovanie a dodržiavanie nasledovných oblastí:
a.	ľudské práva,
b.	práva národnostných menšín,
c.	rovnaké zaobchádzanie a rodová rovnosť.
2)	Podpredseda vlády sa spolupodieľa na plnení úloh týkajúcich sa výchovy a vzdelávania vrátane výchovy a vzdelávania národnostných menšín.
3)	Podpredseda vlády plní úlohy v oblasti podpory kultúry národnostných menšín.
4)	Podpredseda vlády plní úlohy spočívajúce v prerozdeľovaní finančných prostriedkov, určených na presadzovanie a dodržiavanie ľudských práv, kultúru národnostných menšín, a rodovú rovnosť, a to v súlade s osobitným predpisom, všeobecne záväznými právnymi predpismi a internými predpismi úradu vlády. Vo vzťahoch v tejto oblasti vystupuje za úrad vlády ako zmluvná strana.
5)	Podpredseda vlády sa spolupodieľa na plnení úloh týkajúcich sa televízneho a rozhlasového vysielania programov v jazykoch národnostných menšín.
6)	Podpredseda vlády riadi príslušné odborné útvary úradu vlády podľa zákona a čl. 5 štatútu.
Článok 3
Úlohy podpredsedu vlády 
1)	Podpredseda vlády v rámci svojej pôsobnosti plní prierezovo najmä tieto úlohy:
a.	usmerňuje a koordinuje vzájomnú spoluprácu a súčinnosť medzi jednotlivými ústrednými orgánmi štátnej správy a ďalšími zainteresovanými orgánmi a inštitúciami v oblastiach pôsobnosti podpredsedu vlády podľa čl. 2 ods. 1 štatútu,
b.	podporuje úzku spoluprácu orgánov verejnej správy s mimovládnym a neziskovým sektorom, so zástupcami občianskej spoločnosti, akademickou obcou a s orgánmi medzinárodných organizácií v oblastiach pôsobnosti podpredsedu vlády podľa čl. 2 štatútu,
c.	podporuje angažovanie samosprávnych celkov a obcí do procesu vyššej efektívnosti a adresnosti vyrovnávacích opatrení.
2)	Podpredseda vlády v rámci svojej pôsobnosti podľa čl. 2 ods. 1 písm. a) štatútu plní najmä tieto úlohy:
a.	tvorí vládne programy a inštitucionálne mechanizmy, zamerané na dôslednú ochranu ľudských práv a základných slobôd,
b.	dohliada na plnenie medzinárodných záväzkov štátu v oblasti ľudských práv a základných slobôd,
c.	pôsobí v prospech zvýšovania významu a presadzovania ľudských práv druhej a tretej generácie,
d.	presadzuje princíp nulovej tolerancie k individuálnemu, skupinovému a inštitucionálnemu násiliu páchanému v rozpore s princípmi ľudských práv a základných slobôd,
e.	aktívne pôsobí smerom k účinnejšiemu a pružnejšiemu fungovaniu inštitúcií a mechanizmov slúžiacich na ochranu a podporu ľudských práv a základných slobôd.
3)	Podpredseda vlády v rámci svojej pôsobnosti podľa čl. 2 ods. 1 písm. b) štatútu plní najmä tieto úlohy:
a.	podporuje dôslednú realizáciu ústavného práva občanov patriacich k národnostným menšinám v záujme zachovania a posilnenia identity národnostných menšín,
b.	vytvára priestor na naplnenie práva občanov patriacich k národnostným menšinám a osôb s trvalým pobytom na území Slovenskej republiky na efektívnu účasť na správe vecí verejných,
c.	vytvára primeraný priestor na interkultúrny dialóg v rámci verejnoprávnych médií a ostatných médií,
4)	Podpredseda vlády v rámci svojej pôsobnosti podľa čl. 2 ods. 1 písm. c) štatútu plní najmä tieto úlohy:
a.	tvorí vládne programy a inštitucionálne mechanizmy, zamerané na presadzovanie a dodržiavanie práva na rovnaké zaobchádzanie a rodovej rovnosti predovšetkým u marginalizovaných, znevýhodnených a inak ohrozených skupín obyvateľstva,
b.	podporuje presadzovanie účinnej aplikácie antidiskriminačnej legislatívy a boja proti rasovej a etnickej diskriminácii v oblasti vzdelávania, zamestnanosti, bývania, zdravia a sociálnych služieb,
c.	identifikuje a podporuje presadzovanie osvedčených dočasných vyrovnávacích opatrení. 
5)	Podpredseda vlády v rámci svojej pôsobnosti podľa čl. 2 ods. 2 štatútu plní najmä tieto úlohy:
a.	zasadzuje sa za vytváranie čo najširšieho priestoru pre ľudskoprávnu výchovu a vzdelávanie na školách všetkých stupňov aj v zmysle celoživotného vzdelávania, podporuje výskum v oblasti ľudských práv,
b.	podporuje iniciatívy a aktivity zamerané na pripomínanie pravdy o holokauste a utrpení jednotlivcov a skupín počas obdobia druhej svetovej vojny, ako aj počas celého obdobia neslobody 1939 – 1989 s dôrazom na (zážitkové) vzdelávanie o ľudských právach a výchovu k interkultúrnej a interetnickej tolerancii a dialógu,
c.	podporuje opatrenia na zvýšenie informovanosti občanov o ich základných právach a slobodách, ako aj o ich povinnostiach,
d.	podporuje ľudskoprávne vzdelávanie zamestnancov všetkých oblastí štátnej a verejnej správy, ktorí prichádzajú do styku s občanmi,
e.	spolupodieľa sa na príprave opatrení proti segregácii v školstve a nesprávnemu zaraďovaniu detí do špeciálnych škôl,
f.	podporuje vo výchove interkultúrny dialóg a všeobecne prijímané normy morálky a etiky v spoločnosti,
g.	spolupodieľa sa na tvorbe pozitívnych motivačných nástrojov pre deti zo znevýhodneného a menej podnetného prostredia pre dlhodobé štúdium.
h.	vytvára dlhodobú koncepciu interetnickej spolupráce, interetnického dialógu a interkultúrnej výchovy a vzdelávania,
i.	aktívne prispieva k rozvoju systému národnostných škôl a posilňuje spoluprácu medzi školami s vyučovacím jazykom slovenským a s vyučovacím jazykom národnostných menšín a škôl s vyučovaním jazyka národnostných menšín.
6)	Podpredseda vlády v rámci svojej pôsobnosti podľa čl. 2 ods. 3 štatútu plní najmä tieto úlohy:
a.	vytvára dlhodobú koncepciu ochrany a podpory kultúry a školstva národnostných menšín vrátane legislatívnych nástrojov na jej zakotvenie,
b.	vytvára vhodné podmienky pre zachovanie, vyjadrenie a rozvoj identity národnostných menšín,
c.	vytvára podmienky pre uľahčenie prístupu k informáciám pre znevýhodnené skupiny obyvateľstva a napomáha napĺňanie ich kultúrnych potrieb a vyrovnávanie šancí v oblasti kultúry a vzdelávania.
7)	Podpredseda vlády v rámci svojej pôsobnosti podľa čl. 2 ods. 4 štatútu plní najmä tieto úlohy:
a.	podporuje z prostriedkov štátneho rozpočtu a iných zdrojov iniciatívy a stratégie miestnych a regionálnych samospráv, mimovládnych neziskových organizácií, medzinárodných organizácií a ďalších zainteresovaných orgánov a inštitúcií vo všetkých oblastiach pôsobnosti podľa čl. 2 štatútu, podrobnosti o rozsahu, spôsobe a podmienkách poskytovania finančnej podpory ustanovuje osobitný predpis, všeobecne záväzné právne predpisy a interné predpisy úradu vlády.
b.	aktívne sa zapája do národných a medzinárodných iniciatív a projektov v oblastiach pôsobnosti podľa čl. 2 štatútu.
Článok 4
Vzťahy k úradu vlády 
1)	Plnenie úloh podpredsedu vlády organizačne a technicky zabezpečuje úrad vlády.
2)	Plnenie úloh podpredsedu vlády odborne zabezpečuje kancelária podpredsedu vlády, sekcia ľudských práv a rovnakého zaobchádzania a sekcia národnostných menšín úradu vlády. Vedúci štátni zamestnanci týchto sekcií môžu na základe poverenia podpredsedu vlády vystupovať ako jeho zástupcovia pri rokovaniach s inými ústrednými orgánmi štátnej správy, so zahraničnými partnermi a s partnermi z medzinárodných organizácií pôsobiacich v oblasti ľudských práv, práv a postavenia národnostných menšín a pri plnení jeho iných úloh a povinností vrátane domácich služobných a zahraničných pracovných ciest.
Článok 5
Vzťahy k ministerstvám, ostatným ústredným orgánom štátnej správy a ďalším orgánom a inštitúciám
1)	Podpredseda vlády v rámci svojej pôsobnosti podľa čl. 2 a úloh podľa čl. 3 štatútu vystupuje ako iniciatívny, koordinačný, odborný a konzultačný orgán voči všetkým ministerstvám a ostatným ústredným orgánom štátnej správy.
2)	Podpredseda vlády v rámci svojej pôsobnosti podľa čl. 2 a úloh podľa čl. 3 štatútu vystupuje ako odborný a konzultačný orgán voči ďalším orgánom a inštitúciám.
3)	Pri plnení úloh podľa čl. 3 ods. 5 štatútu podpredseda vlády postupuje v súčinnosti s Ministerstvom školstva, vedy, výskumu a športu Slovenskej republiky.
4)	Pri plnení úloh podľa čl. 3 ods. 6 štatútu podpredseda vlády postupuje v súčinnosti s Ministerstvom kultúry Slovenskej republiky.
Článok 6
Záverečné ustanovenia
1)	Zmeny a doplnenia štatútu schvaľuje vláda na návrh podpredsedu vlády.
2)	Tento štatút nadobúda účinnosť dňom schválenia vládou.